Det var måske ikke så smart at lægge en video op af en joint, når man nu skal spille til et event, der tager klar afstand fra netop det.

Men ikke desto mindre, var dét, hvad Medina gjorde i går.

Og i dag faldt hammeren så.

- Vi har gentaget og præciseret vores holdning over for artisterne her til formiddag, siger indsamlingschef hos Muskelsvindsfonden, Theis Petersen, der står for Grøn Koncert til Ekstra Bladet.

Hvad er Grøn Koncerts holdning til stoffer?

- Euforiserende stoffer er ikke ønskede på Grøn Koncert. Hverken blandt publikum, frivillige, ansatte eller artister.

Hvad siger du til, at man kan se det flyder i backstage-området?

- Jamen euforiserende stoffer er ikke ønskede på Grøn Koncert. Hverken blandt publikum, frivillige, ansatte eller artister.

- Vi har gentaget og præciseret vores holdning overfor artisterne her til formiddag.

Som resultat af Medinas billede?

- Vi har gentaget og præciseret vores holdning overfor artisterne her til formiddag.

Nogen speciel grund til at I har gjort det?

- Jamen euforiserende stoffer er ikke ønskede på Grøn Koncert. hverken blandt publikum, frivillige, ansatte eller artister, som jeg sagde.

Men hvad er kunstnernes holdning til det?

- De er helt enige.

Så der er en af dem, der har røde ører nu eller hvad?

(Efter 10 sekunders pause)... - har du fået det du skulle?

Ja det har jeg. Tak for hjælpen.

Det har ikke været muligt for Ekstra Bladet at træffe hverken Medina eller Lukas Graham, der optræder i videoen, i dag.